የታጋይ አለማየሁ አቶምሳ አስከሬን ሽኝት ተካሄደ
አዲስ አበባ የካቲት 29/2006(ዋኢማ) – የኦሮሚያ ክልል ርዕሰ መስተዳድር እና የኦህዴድ ሊቀመንበር የነበሩት ታጋይ አለማየሁ አቶምሳ አስከሬን በአዲስ አበባ ስታዲየም ሽኝት ተካሄደ።በሽኝት ስነ-ስርዓቱ ላይ የኢፌድሪ ፕሬዝዳንት ዶክተር ሙላቱ ተሾመ፤ ጠቅላይ ሚኒስትር ሃይለማሪያም ደሳለኝ፣ ሚኒስትሮች፣ የተለያዩ ክልሎች ርዕሳነ – መስተዳድሮች፣ የአዲስ አበባ ከተማና የድሬዳዋ ከከተማ መስተዳድሮች፣ የአዲስ አበባ ከተማ ነዋሪዎችና ቤተሰቦቻቸው ተገኝተዋል።የአስክሬን ሽኝት ስነ ስርዓቱ ላይ የትግራይ ክልል ርዕሰ መስተዳድርና የህወሃት ሊቀመንበር አቶ አባይ ወልዱ፣ የአማራ ክልል ምክትል ርዕሰ መስተዳደርና የብአዴን ስራ አስፈጻሚ ኮሚቴ አባል አቶ ብናልፍ አንዱአለም፣ የደቡብ ክልል ርዕሰ መስተዳድና የደኢህዴን ስራ አስፈጻሚ ኮሚቴ አባል አቶ ደሴ ዳልኬ በየክልሎቻቸው ነዋሪዎች ስም የሃዘን መልዕክት አስተላልፈዋል።የኢትዮጵያ ሶማሌ ክልል ርዕሰ መስተዳድርና የሶህዴፓ ሊቀመንበር አቶ አብዲ መሃመድ፣ የሃረሪ ክልል ርዕሰ መስተዳድርና የሃብሊ ሊቀመንበር አቶ ሙራድ አብዱልሃዲ እንዲሁም የቤንሻንጉል ጉሙዝ ክልል ርዕሰ መስተዳደር፣ የአፋር ክልል ተወካይ አቶ መሃመድ አወልና የጋምቤላ ክልል ተወካይ አቶ ኡሙድ ኡጁሉም በየክልሎቻቸው ስም ሃዘናቸውን ገልጸዋል።እንዲሁም የአዲስ አበባ ከተማ መስተዳድር ከንቲባ አቶ ድሪባ ኩባና የድሬዳዋ መስተዳድር ከንቲባ አቶ አሰድ ሲያድም የሀዘን መግለጫቸውን ካሰሙት መካከል ይገኙባል።በዚህም አቶ አለማየሁ አቶምሳ ለህዝቦች መብትና እኩልነት መረጋገጥ ብሎም ለኪራይ ሰብሳቢነት መወገድ ሲታገሉ የቆዩ ተጋይ እንደሆኑ ጠቅሰዋል።ታጋይ አለማየሁ የትጥቅ ትግሉን በአፍላ እድሜያቸው በመቀላቀል ለህዝቦቻቸው መብትና ጥቅም እንዲጠበቅ ታግለው የታገሉ ቆራጥ ታጋይ እንደነበሩ የተገለፀ ሲሆን፤ በእኩለነት ላይ የተመሰረተች ኢትዮጵያ እንድትመሰረት የበኩላቸውን አስተዋፅኦ ያደረጉ ቆራጥ ታጋይ እንደነበሩ ተጠቅሷል።ታጋይ አለማየሁን በህይወት ማጣት ጥልቅ የሆነ ሀዘን የሚፈጥር ቢሆንም “ታጋይ ይሰዋል ትግሉ ግን ይቀጥላል” በሚል   እሳቸው የጀመሩን ልማት ከዳር ለማድረስ ሁለም ቃል መግባት እንዳለበት በሀዘን መግለጫቸው ወቅት ተገልጿል።በአሁኑ ሰዓት በአዲስ አበባ ስታዲየም የሚደረገው የሽኝት ስነ ስርዓት ተጠናቆ ስርዓተ ቀብራቸው ወደሚካሄድበት የቅድስት ስላሴ ካቴደራል ቤተክርስትያ እየሄደ መሆኑን የዋልታ ኢንፎርሜሽን ማዕከል ዘገባ ያመለክታል። 